વધુમાં જિજ્ઞેશના મતે તેમની આ ‘કોકટેલ’ પાર્ટીનો શત્રુ નંબર એક-એ ‘ભાજપા’ અને સંઘ પરિવાર છે. પરંતુ સ્વરાજના સાત દાયકાઓ સુધી દેશને લૂંટનાર, નિ:શાસન અને કુશાસનપ્રવીણ કોંગ્રેસ પાર્ટી, જિજ્ઞેશ મેવાણી માટે અત્યંત આવકાર્ય છે ! આ સંદર્ભમાં ભાઈ જિજ્ઞેશને પૂછી શકાય કે, ‘ઉના-કાંડ’ જેવા કે એથીય અદકેરા નિર્ઘૃણ્ણ-ઉત્પીડન-કાંડ, ગુજરાત સિવાય શેષ ભારતમાં નથી થયાં ? ગુજરાતમાં ઉનાકાંડ વેળાએ ભાજપી-શાસન હતું અને આજે પણ છે. આ સંદર્ભમાં ઉનાકાંડને પગલે ગુજરાત સરકારે ત્વરિત આકરા પગલાં ભર્યાં પણ છે. બિનભાજપા શાસિત રાજ્યો, ખાસ કરી કોંગ્રેસ-શાસિત રાજ્યોમાં, ભૂતકાળમાં અને આજે પણ દલિતોનું-સમાજના નબળા-ગરીબ વર્ગોનું ઉત્પીડન થતું રહ્યું નથી?! પરંતુ જિજ્ઞેશ મેવાણી પ્રકારનાં તત્ત્વો માટે કથિત સામાજિક ન્યાય, શોષણમુક્ત સમાજનું દર્શન સિલેક્ટીવ, એકાંગી અને આત્યંતિક છે ! ભાઈ જિજ્ઞેશને લાગણીસભર પ્રશ્ર્ન પૂછી શકાય ? - ‘ભાજપના જે કોઈ કથિત દોષ-દૂષણો છે, તેનાથી કોંગ્રેસ પાર્ટી મુક્ત છે?!’ પરંતુ જિજ્ઞેશ મેવાણી પ્રકારના પરિબળો પાસેથી નિખાલસ જવાબની અપેક્ષા, હાલના તેમના વૃત્તિ-વલણ જોતાં, રોંગ-નંબર પર ડાયલ કરવા જેવી બાબત બનવા સંભવ છે !